
Ple del Parlament

El Ple del Parlament, en sessió tinguda el dia 20 de desembre de 2005, ha debatut el Dictamen de la Comissió de Política Territorial referent al Projecte de llei de la informació geogràfica i de l’Institut Cartogràfic de Catalunya (tram. 200-00035/07) i les esmenes reservades pels grups parlamentaris.

Finalment, el Ple del Parlament, en virtut del que estableix l’article 33.1 de l’Estatut d’autonomia de Catalunya, i d’acord amb l’article 103.3 del Reglament del Parlament, ha aprovat la Llei de Catalunya següent:

Llei de la informació geogràfica i de l’Institut Cartogràfic de Catalunya

Preàmbul

Catalunya compta amb una llarga tradició d’estudi del territori i la geografia. Aquesta tasca d’anàlisi té una gran importància per al desenvolupament ordenat del país, la conservació de l’entorn i la gestió del territori. Sempre que s’ha disposat d’un règim d’autonomia, la voluntat d’arribar a un coneixement acurat del territori s’ha traduït en la creació d’instruments organitzatius propis, especialitzats en la generació de la informació necessària per a exercir els poders assumits. Així, la Mancomunitat de Catalunya creà el Servei del Mapa Geogràfic, que tingué continuació amb el Servei Cartogràfic de la Generalitat republicana. Un cop vigent l’Estatut d’autonomia del 1979, la Llei 11/1982, del 8 d’octubre, creà l’Institut Cartogràfic de Catalunya, com a organisme autònom comercial, industrial i financer adscrit al Departament de Política Territorial i Obres Públiques, amb la finalitat que dugués a terme les tasques tècniques de desenvolupament de la informació cartogràfica en l’àmbit de les competències de la Generalitat. En vista de l’experiència acumulada, la Llei 6/1997, de l’11 de juny, transformà la naturalesa jurídica de l’Institut Cartogràfic i el configurà com un ens de dret públic que havia d’ajustar la seva activitat al dret privat, amb l’objectiu que pogués atènyer un major grau d’agilitat i eficàcia en l’exercici de les funcions que tenia encomanades.

En aquest marc legal, l’Institut Cartogràfic de Catalunya ha dut a terme una tasca ingent que s’ha concretat en l’elaboració de les sèries cartogràfiques corresponents i en la realització d’altres activitats que hi estan directament relacionades, com la gestió del Servei de Posicionament Geodèsic Integrat de Catalunya, la intervenció en l’àmbit de la delimitació territorial, la conservació i el desenvolupament de la cartoteca i la fototeca, i també la recerca, la docència, la divulgació i la difusió de la informació en els àmbits que li són propis. Aquesta activitat s’ha dut a terme en el marc de les responsabilitats de la Generalitat en matèria d’informació cartogràfica i geogràfica, responsabilitats que foren confirmades pel Tribunal Constitucional i que s’han exercit sempre en col·laboració amb els organismes estatals competents.

La voluntat de l’Institut Cartogràfic de mantenir i incrementar al màxim la qualitat en la producció i la generació de coneixement geogràfic i cartogràfic, en un entorn que ha experimentat canvis molt profunds des que es va constituir aquest organisme, justifica la necessitat d’actualitzar-ne i aprofundir-ne el marc regulador des de noves perspectives. L’ús massiu d’una tecnologia que es desenvolupa i es perfecciona d’una manera permanent, el caràcter estratègic de la innovació i la recerca d’alt nivell, el desenvolupament progressiu d’estàndards europeus i internacionals i la voluntat de maximitzar l’eficàcia, per mitjà de processos estandarditzats que facin possible la interoperabilitat de tota la informació disponible, són alguns dels elements que cal tenir en compte a l’hora de renovar aquest marc legal.

Disposar de la millor informació cartogràfica i geogràfica és un requisit imprescindible per a assegurar l’exercici regular de les nombroses competències de les administracions catalanes amb projecció territorial. Per aquest motiu, i atès que són diverses les administracions amb responsabilitats sobre aquesta informació cartogràfica i geogràfica, cal depassar l’àmbit estrictament organitzatiu de l’Administració de la Generalitat i establir un marc legal que, des del respecte a l’autonomia respectiva, asseguri la coherència de les actuacions i en garanteixi la màxima efectivitat. Aquests requeriments no es poden atendre amb una simple modificació de la llei vigent, per la qual cosa s’ha decidit dotar l’activitat cartogràfica i geogràfica i l’instrument principal de la Generalitat en aquest àmbit, l’Institut Cartogràfic de Catalunya, d’una nova llei en el marc de la qual aquest Institut ha de prestar una atenció especial a la cerca permanent de l’excel·lència en l’exercici de les funcions que té encomanades i, en particular, en la tasca productiva i tecnològica i en la divulgació dels seus desenvolupaments i del progrés tècnic i científic en l’àmbit que li correspon.

Des d’una perspectiva formal, aquesta llei consta de quaranta-vuit articles, estructurats en tres títols, sis disposicions addicionals, dues disposicions transitòries, una disposició derogatòria i dues disposicions finals. El títol primer, relatiu a les disposicions de caràcter general, defineix l’objecte i l’àmbit d’aplicació de la llei i els conceptes que s’hi utilitzen. El títol segon regula l’Institut Cartogràfic de Catalunya, que manté la naturalesa d’ens públic que ajusta principalment la seva activitat a l’ordenament jurídic privat i l’adscripció al Departament de Política Territorial i Obres Públiques. El capítol primer d’aquest títol concreta les funcions i les facultats de l’Institut Cartogràfic, amb un èmfasi especial en les funcions de representació de la Generalitat davant organismes estatals, comunitaris i internacionals. El capítol segon regula el caràcter oficial de la cartografia i d’altres activitats i infraestructures que hi estan directament relacionades i determina els supòsits en què la cartografia és d’ús obligatori per a la Generalitat i per a altres administracions públiques. El capítol tercer defineix els òrgans de govern i administració de l’Institut Cartogràfic i en regula la composició i les funcions. Clouen aquest títol els capítols quart i cinquè, relatius al règim econòmic i al règim jurídic de l’Institut Cartogràfic, respectivament.

El títol tercer té per objecte les relacions interadministratives i la planificació en l’àmbit de la informació cartogràfica i geogràfica. Aquest títol s’estructura en quatre capítols. El capítol primer estableix els principis d’actuació i relació entre les administracions públiques catalanes en aquest àmbit i atribueix al Govern de la Generalitat la facultat de coordinar les activitats cartogràfiques dels ens locals de Catalunya, sens perjudici de l’autonomia que tenen reconeguda i de la col·laboració voluntària que s’estableixi. Aquesta llei estableix els objectius que ha de perseguir aquesta activitat de coordinació i determina que es dugui a terme per mitjà de dos mecanismes nous en aquest àmbit: la Comissió de Coordinació Cartogràfica de Catalunya i el Pla cartogràfic de Catalunya. El capítol segon estableix la naturalesa, la composició, les funcions i el règim de funcionament de la Comissió de Coordinació, que la defineix com l’òrgan bàsic de trobada, col·laboració i coordinació entre l’Administració de la Generalitat i els ens locals en l’àmbit de la cartografia i la informació geogràfica. El Pla cartogràfic de Catalunya és l’objecte del capítol tercer. Aquest instrument bàsic de la planificació cartogràfica de la Generalitat té per objecte coordinar les activitats cartogràfiques i determinar-ne els objectius, constituir i millorar la infraestructura d’informació geogràfica de Catalunya i aprofitar i coordinar aquesta informació amb les polítiques públiques sectorials amb projecció territorial. El capítol quart conté la regulació del Registre Cartogràfic de Catalunya, òrgan bàsic d’informació de les activitats cartogràfiques i geogràfiques de l’Administració de la Generalitat i dels ens locals de Catalunya, el qual resta adscrit al Departament de Política Territorial i Obres Públiques i és dirigit i gestionat per l’Institut Cartogràfic de Catalunya. El capítol cinquè incorpora la regulació de la Infraestructura de Dades Espacials de Catalunya (IDEC) i el capítol sisè tanca el títol amb la regulació de la Cartoteca de Catalunya.

Títol I. Disposicions generals

Article 1. Objecte i àmbit d’aplicació

1. Aquesta llei, en el marc de les competències de la Generalitat, estableix el règim jurídic de l’Institut Cartogràfic de Catalunya i defineix els supòsits, els mitjans i els requisits de la coordinació i la col·laboració interadministratives en l’àmbit de la cartografia i de la informació geogràfica.

2. Les disposicions d’aquesta llei s’apliquen sens perjudici de les competències de l’Administració de l’Estat i dels organismes i les entitats que en depenen.

Article 2. Definicions

1. Als efectes del que disposa aquesta llei, s’entén per cartografia la representació gràfica, de caràcter analògic o digital, de la superfície terrestre (cartografia terrestre) o dels fons marins (cartografia hidrogràfica), sobre un marc de referència prèviament definit i matemàticament adequat. La cartografia té caràcter oficial si és feta d’acord amb les especificacions tècniques i administratives legalment vigents i inscrita en el Registre Cartogràfic de Catalunya. També té caràcter oficial la cartografia de l’Administració de l’Estat, de conformitat amb el que disposa la Llei de l’Estat 7/1986, del 24 de gener, d’ordenació de la cartografia.

2. Als efectes del que disposa aquesta llei, s’entén per cartografia topogràfica la cartografia que representa la morfologia del terreny, i també els objectes, naturals o artificials, amb una posició determinada sobre la superfície terrestre, amb caràcter de cartografia oficial si compleix els requisits corresponents. La cartografia topogràfica pot ésser bàsica o derivada, i s’entén per:

a) Cartografia bàsica: la cartografia que s’obté per processos directes d’observació i mesurament de la superfície terrestre i serveix com a base i referència per a l’ús generalitzat com a representació gràfica del territori.

b) Cartografia derivada: la cartografia que es forma per processos d’edició o generalització de la informació topogràfica continguda en la cartografia bàsica.

3. Als efectes del que disposa aquesta llei, s’entén per cartografia temàtica la cartografia que, emprant com a suport la cartografia bàsica o derivada i conservant-ne les característiques, singularitza o desenvolupa algun aspecte concret de la informació topogràfica continguda en la cartografia mateixa o hi incorpora informació addicional específica, i que gaudeix de caràcter oficial si compleix els requisits corresponents. S’entén que són cartografies temàtiques, entre altres, les següents:

a) Cartografia aeronàutica: la cartografia que inclou informació necessària per a la navegació aèria.

b) Cartografia geològica i hidrogeològica: la cartografia que inclou informació de la morfologia, la composició i l’estructura del sòl i el subsòl i dels processos geològics.

c) Cartografia hidrològica i hidrogràfica: la cartografia que descriu les característiques estàtiques i dinàmiques del medi fluvial i del medi marí.

d) Cartografia mediambiental: la cartografia que informa de les característiques del medi en relació amb els éssers vius, la qualitat de l’aire i l’atmosfera, la contaminació acústica, la contaminació lumínica, els residus i la caracterització del paisatge.

e) Cartografia forestal, agrícola o ramadera: la cartografia que aplega informació sobre les plantacions i les explotacions d’aquesta naturalesa, i també sobre el potencial o l’aptitud dels terrenys per a aquests usos.

f) Cartografia estadística: la cartografia que incorpora informació socioeconòmica.

g) Cartografia cadastral: la cartografia que recull la descripció cadastral dels béns immobles rústics i dels urbans.

h) Cartografia urbanística: la cartografia que serveix de suport a la redacció dels instruments del planejament i la gestió urbanístics i reflecteix la classificació i la qualificació de l’ús del sòl i el seu règim jurídic urbanístic.

i) Cartografia de serveis: la cartografia que recull la situació de les xarxes de distribució dels serveis d’aigua, gas, energia elèctrica, telefonia, telecomunicacions i altres serveis anàlegs, amb llurs llegendes i continguts tècnics específics.

j) La resta de mapes que proporcionen una imatge cartogràfica de les característiques físiques, econòmiques, patrimonials, culturals, de transports, de riscs i socials, de l’evolució històrica d’un territori o anàlogues.

k) Cartografia arqueològica: la cartografia que incorpora la descripció de restes arqueològiques existents al sòl o al subsòl.

l) Cartografia meteorològica: la cartografia que incorpora la descripció de la realitat climàtica d’un territori.

m) Cartografia nàutica: la cartografia que inclou la informació necessària per a la navegació marina i fluvial.

4. Als efectes del que disposa aquesta llei, s’entén per:

a) Dada georeferenciada: qualsevol informació o dada localitzada sobre la superfície terrestre mitjançant coordenades o un altre sistema de posicionament directe, o mitjançant direccions o un altre sistema de posicionament indirecte.

b) Documentació cartogràfica i geogràfica: tot tipus de document que consisteixi en una representació del territori en qualsevol format, amb qualsevol contingut i en qualsevol suport. La documentació cartogràfica inclou, entre altres, tot tipus de mapes, plànols, cartes, fotografies aèries, imatges de sensors d’observació de la Terra, base de dades, minutes, treballs de camp i gràfics. La documentació geogràfica inclou, entre altres, qualsevol tipus d’arxius i col·leccions diverses que tinguin alguna relació amb la geografia.

c) Infraestructura de Dades Espacials de Catalunya (IDEC): l’estructura i l’organització dels conjunts de dades georeferenciades distribuïdes en diferents sistemes d’informació geogràfica, accessible per la xarxa Internet, amb un conjunt de protocols i especificacions normalitzades que, a més de les dades i llurs descripcions o metadades, inclou les tecnologies de cerca i accés a aquestes dades, els serveis espacials basats en aquestes tecnologies, les normes per a facilitar-ne la integració, la gestió i la difusió i els acords d’utilització entre llurs productors i entre aquests i les persones usuàries, tots sota normatives estàndard que en garanteixin del tot la interoperabilitat i la possibilitat d’ús compartit de la geoinformació i dels serveis de natura espacial.

d) Infraestructura d’Informació Geogràfica de Catalunya (IIGC): el conjunt de tota la informació geogràfica susceptible d’ésser georeferenciada juntament amb les seves metadades i els sistemes d’informació geogràfics on resideixen.

e) Interoperabilitat: la capacitat de dos o més sistemes d’informació per a comunicar-se, tot aprofitant i compartint dades, processos i serveis, per mitjà d’uns protocols mínims normalitzats.

f) Servei de Posicionament Geodèsic Integrat de Catalunya (SPGIC): el conjunt d’estacions geodèsiques permanents, les xarxes instrumentals, els procediments, les dades, les comunicacions, el programari, el maquinari i el suport tècnic que permet la determinació de coordenades a Catalunya. Aquest sistema és compatible amb les xarxes geodèsiques estatals, europees o mundials.

g) Sistema d’Informació Geogràfica (SIG): el conjunt d’informació georeferenciada, organitzada en base de dades, que inclou els mètodes i les eines que en permeten el manteniment i l’explotació.

Títol II. De l’Institut Cartogràfic de Catalunya

Capítol I. Naturalesa i funcions

Article 3. Naturalesa

1. L’Institut Cartogràfic de Catalunya és una entitat de dret públic de la Generalitat, amb personalitat jurídica pròpia i plena capacitat d’obrar per al compliment de les seves finalitats, que ajusta principalment la seva activitat a l’ordenament jurídic privat.

2. L’Institut Cartogràfic de Catalunya es regeix per aquesta llei, per les normes que la despleguen, per la legislació general sobre empreses públiques de la Generalitat i, en allò que li sigui aplicable, per la legislació sobre finances públiques i patrimoni.

Article 4. Autonomia i capacitat

1. L’Institut Cartogràfic de Catalunya disposa d’autonomia administrativa, tècnica, econòmica i financera, d’un patrimoni propi i de plena capacitat d’obrar per a complir les seves finalitats, i li correspon l’exercici de les potestats administratives necessàries per a complir les seves funcions.

2. L’Institut Cartogràfic de Catalunya, sempre que el compliment de les seves funcions ho exigeixi, pot gaudir de la condició de beneficiari als efectes de l’expropiació forçosa.

3. L’Institut Cartogràfic de Catalunya disposa de la facultat d’establir servituds forçoses per a instal·lar senyals, en els termes de la legislació reguladora dels senyals geodèsics o geofísics.

Article 5. Adscripció

1. L’Institut Cartogràfic de Catalunya és adscrit al Departament de Política Territorial i Obres Públiques de la Generalitat.

2. El Departament de Política Territorial i Obres Públiques de la Generalitat ha d’establir les directrius d’actuació de l’Institut Cartogràfic de Catalunya i exerceix el control d’eficàcia i eficiència de la seva activitat.

Article 6. Funcions

1. Correspon a l’Institut Cartogràfic de Catalunya l’exercici de les competències de la Generalitat sobre geodèsia i cartografia i sobre la infraestructura de dades espacials de Catalunya.

2. Les funcions de l’Institut Cartogràfic de Catalunya són:

a) Establir, gestionar, conservar i millorar la infraestructura física i els sistemes tecnològics necessaris per a construir i gestionar el Servei de Posicionament Geodèsic Integrat de Catalunya i el manteniment de les bases de dades topogràfiques que hi donen suport. Dins l’àmbit de les competències de la Generalitat, el SPGIC dóna suport a les sèries cartogràfiques de gran escala, a la planificació territorial i urbanística, al cadastre rústic i urbà, a l’activitat de l’obra pública a Catalunya i a les activitats anàlogues en què sigui aplicable. El SPGIC i els seus resultats s’han de coordinar amb els estàndards estatals i europeus aplicables en aquest àmbit.

b) Dur a terme les cobertures d’imatge mètrica aèria del territori de Catalunya, amb sensors actius i passius, i mantenir aquests sensors i les bases de coneixement i d’informació necessàries per a tractar les dades geogràfiques i temàtiques produïdes per teledetecció aeroespacial.

c) Establir i mantenir les bases de dades cartogràfiques i les sèries cartogràfiques que en deriven, segons els estàndards establerts, les quals donen suport a l’establiment de les sèries urbanes i territorials. Cal dissenyar i dur a terme aquestes sèries d’acord amb el que disposen les normes estatals i comunitàries aplicables en aquest àmbit.

d) Intervenir en procediments de delimitació territorial i donar suport tècnic a la Comissió de Delimitació Territorial en el marc establert per la normativa vigent.

e) Elaborar i proposar el Pla cartogràfic de Catalunya, i també, si escau, les corresponents modificacions i revisions.

f) Impulsar la Comissió de Coordinació Cartogràfica de Catalunya i donar-hi suport permanent, i executar-ne els acords, si aquesta execució no correspon a cada un dels seus membres, dins l’àmbit de les competències respectives.

g) Col·laborar amb els òrgans de l’Administració de l’Estat amb competències de caràcter cartogràfic i dur a terme la coordinació i la cooperació amb els ens locals de Catalunya en aquest àmbit.

h) Dirigir i gestionar el Registre Cartogràfic de Catalunya.

i) Dirigir i gestionar la Cartoteca de Catalunya.

j) Crear, estructurar, difondre i mantenir la Infraestructura de Dades Espacials de Catalunya, d’acord amb la normativa estatal i comunitària sobre les estructures i les xarxes d’informació espacial, i també col·laborar amb altres ens i òrgans de la Generalitat per a dur a terme i millorar de manera permanent aquesta infraestructura.

k) Elaborar estudis, emetre informes o formular suggeriments en l’àmbit de les seves funcions, destinats als diferents departaments de la Generalitat o al Govern, a iniciativa d’aquests òrgans o a iniciativa pròpia.

l) Publicar i difondre productes cartogràfics.

m) Organitzar, dur a terme, dirigir, tutoritzar i elaborar programes de recerca, d’innovació i de formació científica i tècnica en els àmbits propis de la seva actuació, per si mateix o en col·laboració amb altres entitats i organismes, en particular amb les universitats catalanes i altres organitzacions especialitzades en serveis cartogràfics. L’exercici d’aquesta funció es pot concretar en la constitució o la participació en centres, instituts i xarxes de recerca, la participació en parcs cientificotecnològics i en qualsevol altra activitat investigadora, docent o de transferència de tecnologia i de coneixements.

n) Dur a terme treballs, tasques i activitats que li siguin encomanats per la Generalitat, els seus organismes o empreses públiques i per altres administracions públiques.

o) Participar en la formació del personal al servei de les administracions públiques de Catalunya que hagi d’exercir tasques cartogràfiques.

p) Fomentar i promoure els serveis cartogràfics públics i privats, i també la recerca, la docència i el desenvolupament tecnològic en l’àmbit cartogràfic.

q) Coordinar, en l’àmbit de Catalunya, l’execució de les normes i les obligacions comunitàries i internacionals relatives a les funcions atribuïdes a l’Institut.

r) Complir qualsevol altra funció que li sigui atribuïda.

Article 7. Funcions de representació

1. Correspon a l’Institut Cartogràfic de Catalunya la representació de l’Administració de la Generalitat en el Consell Superior Geogràfic, de l’Estat, i les seves comissions.

2. L’Institut Cartogràfic de Catalunya, en l’àmbit de les seves competències, representa l’Administració de la Generalitat, quan així se li encomani, en els organismes o els fòrums estatals, comunitaris i internacionals que admetin formes de representació diferents de les de caràcter estatal, i en altres organismes tècnics i científics especialitzats en les disciplines geodèsiques, cartogràfiques i altres de relacionades.

3. L’Institut Cartogràfic de Catalunya pot designar, si escau, representants propis dins les delegacions de l’Estat en organismes i fòrums comunitaris i internacionals especialitzats en els àmbits que li corresponen.

Article 8. Facultats

L’Institut Cartogràfic de Catalunya, per a complir les seves funcions, pot:

a) Subscriure contractes, acords, convenis o altres documents de caràcter contractual amb altres ens o organismes públics o privats.

b) Constituir ens o participar en els ens i òrgans de l’Administració de l’Estat o d’altres administracions públiques que tinguin atribuïdes funcions cartogràfiques, en representació de la Generalitat.

c) Formar consorcis amb altres entitats públiques o privades, i participar-hi, en compliment de les funcions que li són pròpies.

d) Promoure la constitució de societats mercantils o de qualsevol altre tipus, i participar-hi, juntament amb ens públics o amb particulars.

e) Constituir i integrar associacions, fundacions, societats civils, unions temporals d’empreses, agrupacions d’interès econòmic i altres entitats, qualsevol que en sigui la naturalesa jurídica, relacionades amb les activitats pròpies de l’Institut.

Article 9. Marc d’actuació

1. Les línies d’activitat, els serveis i el finançament de l’Institut Cartogràfic de Catalunya s’han d’establir en el contracte programa que han de subscriure la Generalitat i l’Institut, establert per l’article 23.

2. En el contracte programa a què es refereix l’article 23 s’han de determinar els serveis i les activitats que l’Institut Cartogràfic de Catalunya duu a terme per encàrrec o a compte del Departament de Política Territorial i Obres Públiques.

3. L’Institut Cartogràfic de Catalunya, sens perjudici de les activitats a què fa referència l’apartat 2, pot assessorar, donar suport i dur a terme estudis i treballs a sol·licitud o per encàrrec d’altres departaments, entitats o organismes de la Generalitat, i també d’altres subjectes públics o privats, mitjançant la contraprestació corresponent.

Capítol II. Oficialitat i ús dels serveis cartogràfics

Article 10. Oficialitat

1. La cartografia elaborada per l’Institut Cartogràfic de Catalunya en compliment de les funcions que li atribueix aquesta llei, gaudeix del caràcter de cartografia oficial al territori de Catalunya. Aquesta cartografia s’inscriu en el Registre Cartogràfic de Catalunya i, si escau, en el Registre Central de Cartografia. La inscripció en aquest darrer registre li atorga caràcter oficial a tot l’Estat, d’acord amb la legislació d’aquest.

2. La cartografia elaborada per altres administracions o per altres subjectes, públics i privats, de Catalunya també gaudeix de caràcter oficial en aquest territori, sempre que es compleixin conjuntament els requisits següents:

a) Que aquesta cartografia hagi estat elaborada d’acord amb les normes i els estàndards establerts per la Comissió de Coordinació Cartogràfica de Catalunya.

b) Que hagi estat inscrita en el Registre Cartogràfic de Catalunya i, si escau, en el Registre Central de Cartografia.

c) Que es mantingui en un estat suficient d’actualització i disponibilitat per als seus usuaris potencials, d’acord amb les normes i els estàndards mínims de qualitat establerts per la Comissió de Coordinació Cartogràfica de Catalunya.

3. Té caràcter oficial a Catalunya, en els termes establerts per la legislació estatal, la cartografia elaborada pels organismes competents de l’Administració de l’Estat.

4. Disposen de caràcter oficial a Catalunya les coordenades establertes mitjançant el Servei de Posicionament Geodèsic Integrat de Catalunya, a partir de les estacions i les xarxes que l’integren i les dades, la informació o els resultats recollits o obtinguts per mitjà d’aquest servei, sempre que se segueixin els procediments establerts pel SPGIC.

Article 11. Usos

1. La cartografia oficial registrada i la informació geogràfica oficial són d’ús obligatori per a totes les administracions catalanes per a la formació de nova cartografia.

2. La cartografia oficial registrada i la informació geogràfica oficial són d’ús obligatori en l’exercici de les competències de la Generalitat i, en el marc d’aquestes, en l’exercici de les competències atribuïdes als ens locals i a altres ens públics de Catalunya, quan aquest exercici competencial hagi d’emprar informació cartogràfica o geogràfica o s’hi hagi de basar.

3. La cartografia oficial registrada a Catalunya és d’ús potestatiu per l’Administració de l’Estat, sempre que no estigui registrada en el Registre Central de Cartografia.

Article 12. Efectes

1. L’Institut Cartogràfic de Catalunya ha d’informar els ens i els òrgans competents de la cartografia i la informació geogràfica oficial existent, i també de llurs característiques bàsiques.

2. L’Institut Cartogràfic de Catalunya posa anualment en coneixement de la Comissió de Coordinació Cartogràfica de Catalunya les actuacions i les incidències que hagin tingut lloc en aquest àmbit.

3. S’han d’establir per reglament les condicions d’accés, incloses les econòmiques, a la cartografia oficial registrada i a la informació geogràfica oficial.

Capítol III. Organització

Article 13. Òrgans

1. Els òrgans de govern i d’administració de l’Institut Cartogràfic de Catalunya són:

a) El Consell Rector.

b) La Direcció.

2. L’Institut Cartogràfic de Catalunya, per al seu funcionament, s’estructura en subdireccions, unitats, laboratoris i els serveis que es determinin en el seu organigrama funcional.

Article 14. Consell Rector

1. El Consell Rector és l’òrgan superior col·legiat de govern, direcció i control de l’Institut Cartogràfic de Catalunya.

2. Són membres del Consell Rector:

a) El president o presidenta.

b) El vicepresident o vicepresidenta.

c) Les vocalies.

d) El secretari o secretària.

3. El president o presidenta és el conseller o consellera del Departament de Política Territorial i Obres Públiques.

4. El vicepresident o vicepresidenta és la persona nomenada pel president o presidenta d’entre les persones que tenen la condició de vocals del Consell Rector.

5. Les vocalies del Consell Rector són:

a) Deu persones en representació de l’Administració de la Generalitat, quatre de les quals són designades pel Departament de Política Territorial i Obres Públiques, i les sis restants, pels departaments que determini el Govern.

b) Quatre persones en representació dels ens locals de Catalunya, designats per llurs entitats representatives.

c) Dues persones designades pel president o presidenta del Consell Rector d’entre persones de prestigi reconegut en els àmbits d’actuació propis de l’Institut Cartogràfic de Catalunya.

d) Una persona en representació de l’Institut d’Estudis Catalans.

e) El director o directora de l’Institut Cartogràfic de Catalunya.

f) El director o directora de l’organisme competent en matèria de geologia.

g) Dues persones, nomenades pel president o presidenta del Consell Rector d’entre les persones titulars dels òrgans de l’Institut Cartogràfic de Catalunya, a proposta del director o directora.

h) Una persona en representació de les universitats catalanes, a proposta del Consell Interuniversitari de Catalunya.

6. El Consell Rector, per mitjà del seu president o presidenta, pot convidar l’Administració de l’Estat a designar-hi un representant propi com a vocal.

7. El secretari o secretària és designat pel Consell Rector, a proposta del seu president o presidenta. Aquesta designació pot recaure en una persona que no té la condició de vocal, la qual assisteix a les reunions amb veu però sense vot.

8. El Consell Rector pot acordar la creació dels consells assessors que consideri adequats per a l’acompliment de les tasques que aquesta llei atribueix a l’Institut Cartogràfic de Catalunya.

Article 15. Funcions del Consell Rector

1. El Consell Rector té les més àmplies facultats amb relació al govern, la direcció i el control de l’Institut Cartogràfic de Catalunya.

2. Correspon al Consell Rector:

a) Aprovar l’avantprojecte de programa d’actuació, d’inversions i de finançament, i el pressupost d’explotació i de capital.

b) Aprovar la proposta de contracte programa entre l’Institut Cartogràfic de Catalunya i la Generalitat, i també la seva actualització.

c) Aprovar els comptes anuals i la liquidació final dels pressupostos de l’exercici.

d) Aprovar el projecte de Pla cartogràfic de Catalunya.

e) Aprovar l’organigrama funcional d’unitats i laboratoris de l’Institut Cartogràfic de Catalunya, a proposta del seu director o directora.

f) Proposar l’adopció de normes i prendre coneixement dels informes emesos per l’Institut Cartogràfic de Catalunya amb relació a les normes legals i reglamentàries que afectin directament l’Institut o l’activitat cartogràfica de Catalunya.

g) Establir els criteris econòmics per a dur a terme estudis, informes o altres tipus d’actuacions o, si escau, per a la venda dels seus productes.

h) Autoritzar la constitució o la participació de l’Institut Cartogràfic de Catalunya en òrgans, organismes o entitats de caràcter públic o privat, qualsevol que en sigui la naturalesa jurídica.

i) Conèixer, debatre i adoptar els acords corresponents a la resta d’activitats pròpies de l’Institut Cartogràfic de Catalunya que li siguin sotmesos pel president o presidenta del Consell Rector o pel director o directora de l’Institut.

j) Ésser informat de l’administració dels recursos que integren el patrimoni de l’Institut Cartogràfic de Catalunya.

k) Les altres atribucions que li siguin atorgades.

Article 16. Règim de funcionament del Consell Rector

1. El funcionament del Consell Rector es regeix per les normes que acorda el mateix Consell dins el marc legal que li és aplicable i, en allò que no estigui expressament regulat, hi és aplicable la legislació vigent per als òrgans col·legiats de l’Administració de la Generalitat.

2. El Consell Rector es reuneix en sessió ordinària tres cops l’any com a mínim, i en sessió extraordinària sempre que ho decideixi el seu president o presidenta o si ho demana un nombre de membres igual o superior a la meitat del total.

3. Perquè el Consell Rector es consideri vàlidament constituït cal la presència, almenys, de la meitat més un dels seus membres, en primera convocatòria. En segona convocatòria, el quòrum s’assoleix amb la presència del president o presidenta o del vicepresident o vicepresidenta, de dues vocalies en representació de l’Administració de la Generalitat i dues vocalies en representació dels ens locals.

4. Els acords del Consell Rector s’adopten per majoria dels assistents, llevat dels supòsits específics en què es requereix una majoria qualificada.

5. Els acords del Consell Rector s’han de reflectir en les actes de les seves sessions, les quals han de dur el vistiplau del president o presidenta i la signatura del secretari o secretària i restar arxivades amb la numeració corresponent.

6. El secretari o secretària aixeca l’acta de les sessions i estén les certificacions dels acords que s’hi adopten, i autoritza amb la seva signatura les unes i les altres.

Article 17. Director o directora

1. El director o directora de l’Institut Cartogràfic de Catalunya és nomenat pel Govern a proposta del conseller o consellera del Departament de Política Territorial i Obres Públiques.

2. Correspon al director o directora de l’Institut Cartogràfic de Catalunya:

a) Dirigir l’activitat de l’Institut Cartogràfic de Catalunya sota les directrius del Consell Rector.

b) Fer complir i executar els acords del Consell Rector.

c) Impulsar i proposar al Consell Rector la política tècnica i administrativa que ha d’informar la planificació i la gestió de les activitats, concretada en els plans d’actuació i en el contracte programa establert amb la Generalitat.

d) Dirigir, coordinar, gestionar, inspeccionar i controlar totes les dependències, les instal·lacions, les activitats i els serveis de l’Institut Cartogràfic de Catalunya.

e) Exercir la direcció superior del personal de l’Institut Cartogràfic de Catalunya.

f) Ordenar i autoritzar les despeses i els pagaments.

g) Complir les altres funcions que li encomani o delegui el Consell Rector o el seu president o presidenta, i també les que li siguin atribuïdes per via reglamentària.

3. El director o directora de l’Institut Cartogràfic de Catalunya, per delegació del president o presidenta del Consell Rector, n’assumeix la representació ordinària i subscriu els acords i els convenis de l’Institut amb altres ens o organismes, i en dóna compte oportunament al Consell Rector.

Article 18. Subdireccions, unitats i laboratoris

1. L’Institut Cartogràfic de Catalunya, sota l’autoritat del director o directora, s’estructura en subdireccions, unitats i laboratoris.

2. Les subdireccions exerceixen les funcions que els encarrega el director o directora i dirigeixen les unitats i els laboratoris que en depenen.

3. Les unitats són agrupacions de personal i recursos de l’Institut Cartogràfic de Catalunya als quals s’atorga, d’acord amb llurs coneixements especialitzats, uns objectius i una planificació específics.

4. Els laboratoris són agrupacions de personal i recursos de l’Institut Cartogràfic de Catalunya que s’orienten al desenvolupament de coneixement aplicat i, en funció de la planificació general de l’Institut, actuen de forma sinèrgica amb les unitats generadores de productes i serveis.

5. Els laboratoris de recerca aplicada poden, si escau, ésser considerats entitats de recerca i, en conseqüència, poden participar en tot tipus de programes de recerca en qualsevol dels àmbits que els són propis, d’acord amb el que fixin la normativa i les bases d’aquests programes.

6. El director o directora pot acordar que es duguin a terme auditories tècniques de les unitats i els laboratoris a càrrec de persones o institucions de reconeguda solvència en llurs camps específics d’actuació.

Capítol IV. Règim econòmic

Article 19. Recursos econòmics

1. Els recursos de l’Institut Cartogràfic de Catalunya són:

a) Les dotacions que es consignin en els pressupostos de la Generalitat.

b) Els derivats del rendiment del seu propi patrimoni o del que li sigui adscrit.

c) Els ingressos que obtingui pels estudis o treballs que duu a terme en el compliment de les seves funcions o per la venda de les seves produccions i dels seus serveis.

d) Els rendiments derivats de les participacions o els ingressos que procedeixin dels consorcis, societats o d’altres entitats en què intervingui, segons el que estableix aquesta llei.

e) Les subvencions, les transferències, les aportacions o les dotacions que concedeixin al seu favor particulars, entitats o organismes de caràcter públic o privat.

f) Tots els recursos no previstos per aquest apartat que puguin ésser-li atribuïts per disposició legal o reglamentària.

2. L’Institut Cartogràfic de Catalunya també pot subscriure operacions de crèdit, de préstec i qualsevol altre tipus d’endeutament o emprèstit, d’acord amb el que estableix la legislació vigent.

Article 20. Règim patrimonial

1. El patrimoni de l’Institut Cartogràfic de Catalunya és constituït pels béns de la seva titularitat, pels que li siguin adscrits i pels adquirits en virtut de qualsevol títol per al compliment directe o indirecte de les funcions que li atribueix aquesta llei.

2. La gestió del patrimoni s’ha d’ajustar al que disposa per a aquest tipus d’entitats la legislació sobre l’estatut de l’empresa pública catalana i, en allò que hi sigui aplicable, la legislació sobre patrimoni.

Article 21. Règim pressupostari

El pressupost de l’Institut Cartogràfic de Catalunya és anual i se subjecta a les disposicions aplicables als pressupostos de les entitats de dret públic que han d’ajustar la seva activitat al dret privat, de conformitat amb la legislació reguladora de l’estatut de l’empresa pública i, en allò que hi sigui aplicable, la de finances públiques de Catalunya.

Article 22. Règim de control financer

L’Institut Cartogràfic de Catalunya resta sotmès al control financer mitjançant auditories, d’acord amb el que disposa la legislació de finances públiques.

Article 23. Contracte programa

1. L’Institut Cartogràfic de Catalunya ha de subscriure amb la Generalitat, mitjançant el Departament de Política Territorial i Obres Públiques, amb l’informe previ dels departaments de la Presidència i d’Economia i Finances, un conveni que ha d’incloure, com a mínim, les clàusules recollides per l’article 53 del Decret legislatiu 3/2002, del 24 de desembre, pel qual s’aprova el text refós de la Llei de finances públiques de Catalunya o del precepte que el pugui substituir, i la definició dels objectius que s’han d’assolir, la previsió dels resultats a obtenir en la seva gestió i els instruments de seguiment i control a què ha de sotmetre la seva activitat.

2. La durada del conveni ha d’ésser de quatre anys, sens perjudici d’una actualització anual en funció de les previsions pressupostàries o dels objectius.

Capítol V. Règim jurídic

Article 24. Règim jurídic

L’Institut Cartogràfic de Catalunya sotmet la seva activitat en les relacions externes, amb caràcter general, a les normes del dret civil, mercantil i laboral que li siguin aplicables, llevat dels actes que impliquin l’exercici de potestats públiques.

Article 25. Personal

1. Les relacions entre l’Institut Cartogràfic de Catalunya i el seu personal es regeixen pel dret laboral.

2. La selecció del personal de l’Institut Cartogràfic de Catalunya s’ha de fer d’acord amb els principis de mèrit i capacitat i amb publicitat, dins els límits pressupostaris.

Article 26. Contractació

1. La contractació de l’Institut Cartogràfic de Catalunya es regeix per la legislació de contractes de les administracions públiques.

2. Correspon al president o presidenta del Consell Rector de l’Institut Cartogràfic de Catalunya les funcions que la legislació de contractes atribueix als òrgans de contractació.

3. El president o presidenta pot delegar en el director o directora l’exercici de funcions pròpies de l’òrgan de contractació, amb la conformitat prèvia del Consell Rector.

Article 27. Règim dels actes i recursos

1. Els actes dictats pels òrgans de l’Institut Cartogràfic de Catalunya en exercici de llurs potestats administratives tenen la consideració d’actes administratius.

2. Contra les resolucions de l’Institut Cartogràfic de Catalunya sotmesos al dret administratiu es pot interposar el recurs d’alçada davant el conseller o consellera del Departament de Política Territorial i Obres Públiques.

3. El recurs extraordinari de revisió s’interposa davant el mateix òrgan que hagi dictat l’acte impugnat.

4. Les reclamacions prèvies a l’exercici d’accions civils s’interposen davant el conseller o consellera del Departament de Política Territorial i Obres Públiques. Les reclamacions prèvies a l’exercici d’accions laborals s’interposen davant el director o directora de l’Institut Cartogràfic de Catalunya.

Títol III. De les relacions interadministratives i la planificació

Capítol I. Col·laboració i coordinació

Article 28. Principis d’actuació

Les administracions públiques de Catalunya que comptin amb serveis cartogràfics han d’adequar llur actuació i llurs relacions als principis de lleialtat institucional, d’eficàcia, d’eficiència i no-duplicitat i de cooperació, assistència i informació recíproques per a complir millor llurs funcions.

Article 29. Col·laboració

L’Institut Cartogràfic de Catalunya i els ens locals poden emprar totes les tècniques legalment establertes per fer possible la col·laboració entre ens públics i, en particular, la petició i la tramesa d’informació relacionada amb les activitats cartogràfiques que duen a terme i la subscripció de convenis de cooperació.

Article 30. Coordinació

1. S’atribueix al Govern la facultat de coordinar les activitats cartogràfiques i d’informació geogràfica relacionada que duen a terme els ens locals de Catalunya, sens perjudici de l’autonomia que tenen reconeguda i de la col·laboració voluntària que s’estableixi.

2. La coordinació de les activitats cartogràfiques té els objectius següents:

a) Assegurar la coherència, evitar les duplicitats i maximitzar l’eficiència en la realització d’activitats cartogràfiques.

b) Determinar els objectius generals i les prioritats bàsiques de la producció cartogràfica a Catalunya.

c) Disposar d’una infraestructura d’informació geogràfica relacionada amb la cartografia i de dades espacials de qualitat.

d) Establir i difondre les normes i els estàndards establerts per l’article 10.

e) Acordar i aplicar els estàndards tecnològics que facin possible la màxima interoperabilitat dels sistemes i la informació cartogràfica de les diferents administracions.

3. La coordinació es duu a terme per mitjà de la Comissió de Coordinació Cartogràfica de Catalunya i del Pla cartogràfic de Catalunya i s’ajusta a les determinacions establertes per la legislació municipal i de règim local.

4. Els ens locals exerceixen llurs facultats de programació, planificació, ordenació i execució, si escau, de les activitats cartogràfiques de llur competència, en el marc de les disposicions establertes per aquesta llei.

Capítol II. Comissió de Coordinació Cartogràfica de Catalunya

Article 31. Naturalesa i finalitats

1. La Comissió de Coordinació Cartogràfica de Catalunya és l’òrgan bàsic de trobada, col·laboració i coordinació entre l’Administració de la Generalitat i els ens locals en l’àmbit de la cartografia i la informació geogràfica relacionada.

2. La Comissió assessora el Govern i garanteix la participació dels ens locals en l’exercici de la facultat de coordinació cartogràfica i de la informació geogràfica relacionada.

3. La Comissió resta adscrita al Departament de Política Territorial i Obres Públiques.

Article 32. Composició

1. La Comissió de Coordinació Cartogràfica de Catalunya és presidida pel conseller o consellera de Política Territorial i Obres Públiques.

2. Integren la Comissió un nombre de vint-i-sis membres, inclòs el president o presidenta i les vicepresidències.

3. La Comissió compta amb dues vicepresidències. La vicepresidència primera correspon al director o directora de l’Institut Cartogràfic de Catalunya. Ocupa la vicepresidència segona una de les persones representants dels ens locals en la Comissió que es determini per acord d’aquesta.

4. La representació de la Generalitat, a més de la presidència i de la vicepresidència primera, és integrada per les vocalies següents:

a) Una persona en representació del Departament d’Agricultura, Ramaderia i Pesca.

b) Una persona en representació del Departament d’Economia i Finances.

c) Una persona en representació del Departament de Governació i Administracions Públiques.

d) Una persona en representació del Departament de Medi Ambient i Habitatge.

e) Una persona en representació del Departament d’Interior.

f) Una persona en representació del Departament d’Universitats, Recerca i Societat de la Informació.

g) Una persona en representació del Departament de Treball i Indústria.

h) Tres persones en representació del Departament de Política Territorial i Obres Públiques, inclòs l’organisme competent en geologia i geofísica.

i) Una persona en representació de l’Institut Cartogràfic de Catalunya.

5. D’entre les tretze vocalies en representació dels ens locals, n’hi ha d’haver una en representació de l’Ajuntament de Barcelona, una en representació de la Mancomunitat de Municipis de Barcelona, una en representació de cadascun dels ens locals territorials amb funcions de cooperació i assistència municipals i les restants han d’ésser designades de forma paritària per les entitats municipalistes més representatives.

6. La presidència de la Comissió designa secretari o secretària una persona al servei de les administracions representades, la qual assisteix a les seves reunions, amb veu però sense vot, i exerceix les funcions pròpies del càrrec.

7. La Comissió pot convidar a participar en les seves sessions, amb veu, persones representants dels organismes estatals competents en l’àmbit de la cartografia i la informació geogràfica, membres d’entitats representatives de col·lectius professionals o acadèmics relacionats amb la cartografia i altres persones de competència acreditada en aquests àmbits.

Article 33. Funcions

La Comissió de Coordinació Cartogràfica de Catalunya té les funcions següents:

a) Vetllar perquè les relacions entre les administracions públiques de Catalunya que duen a terme activitats cartogràfiques i d’informació geogràfica relacionada s’ajustin als principis establerts per aquesta llei i resoldre les incidències que es puguin produir.

b) Emetre un informe del projecte del Pla cartogràfic de Catalunya, i també de les seves modificacions o revisions, després que ho hagi aprovat el Consell Rector de l’Institut Cartogràfic de Catalunya.

c) Establir les normes i els estàndards que s’han d’aplicar en l’elaboració de cartografia.

d) Vetllar pel compliment dels objectius i les prioritats de l’activitat cartogràfica a Catalunya.

e) Proposar al Govern l’adopció d’altres mesures de coordinació que consideri necessàries.

f) Emetre un informe en el procediment d’elaboració de disposicions de la Generalitat en l’àmbit de la cartografia i la informació geogràfica relacionada.

g) Vetllar per la difusió i el compliment de les normes i els estàndards, l’actualització i la disponibilitat a què es refereix l’article 10 i ésser informada de la gestió del Registre Cartogràfic de Catalunya.

h) Posar en coneixement de l’Institut Cartogràfic de Catalunya la posició dels ens locals davant les iniciatives dels organismes estatals, comunitaris o internacionals, adoptar, si escau, posicions comunes per tal que aquest les plantegi davant els organismes en què participi i ésser informada de les actuacions i les relacions amb aquests organismes.

Article 34. Funcionament

1. La Comissió de Coordinació Cartogràfica de Catalunya es reuneix un mínim de dos cops l’any i, també, sempre que ho demani la seva presidència o la meitat dels seus membres.

2. Els acords s’adopten per la majoria de vots dels seus membres. En cas d’empat, el vot de la presidència té caràcter diriment.

3. La resta de normes de funcionament de la Comissió s’estableixen per decret del Govern o, si escau, per acord de la mateixa Comissió.

4. L’Institut Cartogràfic de Catalunya dóna suport permanent a la Comissió.

Capítol III. Pla cartogràfic de Catalunya

Article 35. Objecte, caràcter i àmbit d’aplicació territorial

1. El Pla cartogràfic de Catalunya és l’instrument bàsic de la planificació cartogràfica i de la informació geogràfica relacionada de la Generalitat, i té per objecte la determinació dels objectius i la coordinació de les activitats cartogràfiques, la constitució i la millora permanent de la infraestructura d’informació geogràfica de Catalunya i l’aprofitament i la coordinació d’aquesta informació amb les polítiques públiques sectorials amb projecció territorial.

2. El Pla cartogràfic de Catalunya té el caràcter i compleix les funcions dels plans sectorials de coordinació previstos per la legislació municipal i de règim local i s’ha d’ajustar a les previsions específiques establertes per aquesta.

3. El Pla cartogràfic de Catalunya té com a àmbit d’aplicació tot el territori de Catalunya. Si no hi concorren criteris específics que ho desaconsellin, les disposicions i el desenvolupament del Pla s’han d’ajustar als àmbits d’aplicació dels plans territorials parcials establerts per la normativa sobre política territorial.

Article 36. Contingut

1. El Pla cartogràfic de Catalunya, amb caràcter general, ha de contenir:

a) L’anàlisi de la cartografia oficial disponible i del seu nivell de qualitat i actualitat.

b) Les característiques bàsiques d’organització, funcionament i utilització de la Infraestructura d’Informació Geogràfica de Catalunya, específicament de la Infraestructura de Dades Espacials de Catalunya.

c) La descripció de l’estat del Servei de Posicionament Geodèsic Integrat de Catalunya i la determinació de les seves línies de millora.

d) Les mesures de foment i promoció dels serveis cartogràfics públics i privats, i també de la recerca, el desenvolupament tecnològic, la formació i la divulgació en l’àmbit cartogràfic.

e) Qualssevol altres dades o estudis que es considerin d’interès.

2. El Pla cartogràfic, per a complir les seves funcions coordinadores, a més del que especifica l’apartat 1, ha de contenir:

a) La relació d’ens locals i, si escau, d’altres subjectes que duen a terme activitats cartogràfiques i d’informació geogràfica a Catalunya, amb una estimació de la tipologia i el grau d’activitat i dels recursos que s’hi inverteixen.

b) La determinació dels objectius, de les prioritats i dels nivells mínims de qualitat, actualització, disponibilitat i interoperabilitat de l’activitat cartogràfica i d’informació geogràfica relacionada a càrrec de les administracions de Catalunya.

c) Les bases generals d’actuació per a programar, finançar i executar les activitats coordinades.

Article 37. Redacció i aprovació

1. La redacció i la formulació del Pla cartogràfic de Catalunya i de les seves modificacions o revisions corresponen al Departament de Política Territorial i Obres Públiques, sobre la base de la proposta que li elevi l’Institut Cartogràfic de Catalunya i de l’informe emès per la Comissió de Coordinació Cartogràfica de Catalunya.

2. L’aprovació del Pla cartogràfic de Catalunya i de les seves modificacions o revisions correspon al Govern, mitjançant decret. L’aprovació exigeix l’obertura d’un període de consulta institucional, per un termini de sis mesos, i d’informació pública, per un termini d’un mes, improrrogable, en el qual cal sol·licitar informes als departaments de l’Administració de la Generalitat que resultin afectats, als ens locals i a la resta d’administracions, corporacions i organismes públics competents.

3. El Departament de Política Territorial i Obres Públiques ha de promoure la màxima participació dels subjectes públics i privats que duguin a terme activitats cartogràfiques en la formulació i la redacció del Pla. També ha de facilitar, abans i després de la seva aprovació, l’accés de les persones interessades al seu contingut. Aquesta participació s’ha de potenciar mitjançant la utilització de les tecnologies de la informació i la comunicació, i resta subjecta a la legislació aplicable a l’accés del públic a la informació administrativa i a l’ús de mitjans tècnics per l’Administració.

Article 38. Vigència, modificació i revisió

El Pla cartogràfic de Catalunya té vigència indefinida, sens perjudici que pugui ésser objecte de modificació o de revisió en els termes establerts pel mateix Pla o si es modifiquen les directrius formulades pel Pla territorial general de Catalunya.

Article 39. Actualització

1. El Departament de Política Territorial i Obres Públiques ha d’actualitzar els estudis i les dades del Pla, mitjançant l’Institut Cartogràfic de Catalunya i la Comissió de Coordinació Cartogràfica de Catalunya.

2. L’actualització a què es refereix l’apartat 1 no té la consideració de modificació o revisió del Pla.

Capítol IV. Registre Cartogràfic de Catalunya

Article 40. Creació i finalitat

1. Es crea el Registre Cartogràfic de Catalunya, com a òrgan bàsic d’informació cartogràfica i geogràfica relacionada de l’Administració de la Generalitat i dels ens locals de Catalunya, adscrit al Departament de Política Territorial i Obres Públiques.

2. La cartografia inscrita en el Registre gaudeix de caràcter oficial. En el Registre també es pot inscriure, en una secció separada o amb les indicacions corresponents, la cartografia que no gaudeixi de caràcter oficial. La informació del Registre és pública i només s’hi pot negar l’accés en els casos expressament previstos per la normativa aplicable.

3. La tramesa de la informació al Registre i el tractament i la divulgació d’aquesta informació s’han de fer i organitzar preferentment amb mitjans informàtics, electrònics i telemàtics. D’acord amb el principi d’interoperabilitat, i fins on ho permetin els mitjans tècnics disponibles, aquesta informació s’ha d’integrar coordinadament en la Infraestructura de Dades Espacials de Catalunya.

Article 41. Objecte i procediment d’inscripció

1. La informació cartogràfica i geogràfica que ha de contenir el Registre, el procediment d’inscripció i els seus efectes s’estableixen per reglament.

2. La inscripció dels resultats o productes de l’activitat cartogràfica i d’informació geogràfica requereix la comprovació de l’adequació d’aquests resultats o productes a les normes i als estàndards aplicables per l’Institut Cartogràfic de Catalunya.

3. La inscripció en el Registre Cartogràfic de Catalunya determina el caràcter oficial de la cartografia i la informació geogràfica inscrita a tot el territori de Catalunya.

Article 42. Direcció i gestió

1. La direcció i la gestió del Registre Cartogràfic de Catalunya corresponen a l’Institut Cartogràfic de Catalunya, sota la direcció superior del Departament de Política Territorial i Obres Públiques, i n’ha de donar compte a la Comissió de Coordinació Cartogràfica de Catalunya.

2. L’Institut Cartogràfic de Catalunya, en la seva qualitat de responsable del Registre Cartogràfic de Catalunya, n’ha de promoure la comunicació amb altres registres cartogràfics i, en particular, amb els que depenen dels organismes estatals competents.

3. L’organització i el funcionament del Registre Cartogràfic de Catalunya s’estableix per reglament.

Article 43. Règim d’ús

1. Poden accedir a la informació continguda en el Registre els departaments de la Generalitat, els ens locals, les altres administracions interessades i les persones físiques o jurídiques que ho demanin.

2. El règim d’accés i d’utilització de la informació continguda en el Registre s’estableix per reglament.

Capítol V. La Infraestructura de Dades Espacials de Catalunya

Article 44. Principis inspiradors

La Infraestructura de Dades Espacials de Catalunya es basa en els principis generals de no-duplicació, facilitat d’accés i ús compartit de la geoinformació, per tal de generalitzar la utilització de la informació següent:

a) Informació geogràfica de referència: inclou el Sistema Geodèsic de Referència, els noms geogràfics georeferenciats, les unitats administratives oficials i les seves delimitacions, els béns immobles i les seves referències cadastrals i adreces postals, les dades altimètriques, els transports, les instal·lacions, les xarxes i les infraestructures del transport, la hidrografia i la descripció de la superfície terrestre i de la zona costera marítima propera.

b) Dades temàtiques fonamentals: les dades relatives al medi físic, la societat i la població, les àrees d’especial protecció o regulació, l’aire i el clima, la biodiversitat i els ecosistemes, els recursos naturals, la geologia, els riscs naturals i tecnològics, els sòls urbans i les àrees afectables per nous desenvolupaments urbanístics.

c) Qualsevol altra que es consideri bàsica per al coneixement del territori.

Article 45. Interoperabilitat

1. Els sistemes d’informació geogràfics integrats en la Infraestructura de Dades Espacials de Catalunya han d’ésser interoperables.

2. Per tal d’assegurar la interoperabilitat dels diferents sistemes d’informació geogràfica integrats en la Infraestructura de Dades Espacials de Catalunya, i la d’aquests i els usuaris externs, el desenvolupament tecnològic ha de complir les especificacions que es determinin, conformes amb els estàndards internacionals vigents.

Article 46. Centre de Suport per a la Infraestructura de Dades Espacials de Catalunya

1. Es crea el Centre de Suport per a la Infraestructura de Dades Espacials de Catalunya, com a aparell tècnic i òrgan bàsic de promoció, explotació i manteniment de la mateixa Infraestructura de Dades Espacials, amb la finalitat de difondre la informació geoespacial i els serveis que s’hi apliquen, fer-la accessible i fer-ne possible l’ús compartit.

2. El Centre de Suport té nivell orgànic d’unitat de l’Institut Cartogràfic de Catalunya, el qual n’exerceix la direcció sota les orientacions i les polítiques definides en el Pla cartogràfic de Catalunya.

Article 47. Organització i funcionament

1. Les característiques bàsiques d’organització, funcionament i utilització de la Infraestructura d’Informació Geogràfica de Catalunya, i específicament de la Infraestructura de Dades Espacials de Catalunya es contenen en el Pla cartogràfic de Catalunya.

2. S’han d’establir per reglament els mecanismes adequats per tal que la Comissió de Coordinació Cartogràfica de Catalunya pugui supervisar el funcionament i, si escau, actuar subsidiàriament per a la resolució de les qüestions que es poden derivar del desenvolupament de la Infraestructura de Dades Espacials de Catalunya.

Capítol VI. La Cartoteca de Catalunya

Article 48. Objecte

1. La Cartoteca de Catalunya, com a unitat de l’Institut Cartogràfic de Catalunya, té per objecte recollir, conservar, preservar i difondre documentació cartogràfica i geogràfica, especialment la referida al territori de Catalunya.

2. Per a complir l’objecte a què fa referència l’apartat 1, les funcions de la Cartoteca de Catalunya són:

a) Recollir i recopilar la documentació cartogràfica i geogràfica que generi l’Institut Cartogràfic de Catalunya o que provingui de donacions, adquisicions, intercanvi o qualsevol altra forma que en permeti la disposició admesa en dret. També ha de reunir la informació necessària per a l’ús i l’estudi d’aquesta documentació amb una biblioteca i una hemeroteca de suport. A aquests efectes, l’oficina del Dipòsit Legal ha de lliurar a la Cartoteca de Catalunya un exemplar de les obres ingressades en el cas que siguin mapes i plànols o qualsevol producte cartogràfic.

b) Actuar com a Centre de Documentació de l’Institut Cartogràfic de Catalunya.

c) Vetllar per la conservació de la documentació cartogràfica i geogràfica en les degudes condicions i dur a terme les accions necessàries per a salvaguardar-la per a les generacions futures i contribuir a la constitució del patrimoni cartogràfic i geogràfic català.

d) Posar tota la documentació cartogràfica i geogràfica a l’abast del públic bé directament, bé remotament, mitjançant la descripció, la catalogació i la reproducció necessàries; introduir les tecnologies que permetin augmentar les condicions de conservació, i facilitar la consulta, la manipulació, la reproducció i la transmissió de tota la documentació existent.

e) Contribuir a l’establiment de normes de descripció i de catalogació en els camps que fan referència a les característiques intrínseques de la documentació cartogràfica i geogràfica, i a la seva divulgació entre les institucions catalanes.

f) Difondre el fons cartogràfic i geogràfic de la Cartoteca i promoure l’elaboració d’estudis i recerques a partir d’aquesta documentació, i també l’estudi de la història de matèries relacionades amb la cartografia i el món de les cartoteques. Contribuir a aquesta difusió mitjançant l’organització d’exposicions, l’edició de publicacions i facsímils i l’organització de cursos i seminaris.

g) La participació en els òrgans estatals i internacionals relacionats amb l’objecte de la Cartoteca quan li ho encarregui el Govern, per tal de representar la cartografia històrica catalana i col·laborar en el progrés tècnic de les organitzacions, en els diferents àmbits de l’estudi de la documentació cartogràfica i geogràfica.

Disposicions addicionals

Primera. Constitució de la Comissió de Coordinació Cartogràfica de Catalunya

La Comissió de Coordinació Cartogràfica de Catalunya s’ha de constituir dins els sis mesos següents a l’entrada en vigor d’aquesta llei.

Segona. Termini per a l’elaboració del Pla cartogràfic de Catalunya

Una vegada constituïda la Comissió de Coordinació Cartogràfica de Catalunya, l’Institut Cartogràfic de Catalunya ha d’iniciar els treballs per a elaborar la proposta de Pla cartogràfic de Catalunya en el termini de sis mesos.

Tercera. Perspectiva de gènere en òrgans col·legiats

En la designació de representants al Consell Rector i a la Comissió de Coordinació Cartogràfica de Catalunya s’ha de procurar aplicar el criteri de paritat de gènere.

Quarta. Règim del personal de l’Institut Cartogràfic de Catalunya

El personal de l’Institut Cartogràfic de Catalunya es regeix pel que estableixen les disposicions transitòries primera, segona i tercera de la Llei 6/1997, de l’11 de juny, de modificació de la Llei 11/1982, del 8 d’octubre, de creació de l’Institut Cartogràfic de Catalunya.

Cinquena. Referències al Departament de Política Territorial i Obres Públiques

Les referències que aquesta llei fa al Departament de Política Territorial i Obres Públiques s’entenen fetes al departament competent en aquesta matèria encara que se’n modifiqui la denominació.

Sisena. Convenis amb col·legis professionals

S’han d’establir convenis amb els col·legis professionals afectats per a facilitar la gestió del Registre Cartogràfic de Catalunya.

Disposicions transitòries

Primera. Establiment de normes i estàndards

Correspon a l’Institut Cartogràfic de Catalunya l’establiment de les normes i els estàndards a què es refereix l’article 10.2.a i c, mentre aquests no siguin aprovats per la Comissió de Coordinació Cartogràfica.

Segona. Representació dels ens locals territorials amb funcions de cooperació i assistència municipals

Als efectes del que disposa l’article 32.5, la representació de cadascun dels ens locals territorials amb funcions de cooperació i assistència municipals s’entén que correspon als òrgans actualment existents o als que existeixin en un futur fruit de la nova organització territorial de Catalunya.

Disposició derogatòria

Resten derogades les normes següents:

a) La Llei 11/1982, del 8 d’octubre, de creació de l’Institut Cartogràfic de Catalunya.

b) La Llei 6/1997, de l’11 de juny, de modificació de la Llei 11/1982, del 8 d’octubre, llevat de les disposicions transitòries primera, segona i tercera.

c) El Decret 88/1988, del 28 de març, pel qual s’aprova el Reglament de l’Institut Cartogràfic de Catalunya.

d) Qualsevol altra disposició que contradigui el que estableix aquesta llei.

Disposicions finals

Primera. Comissió de Coordinació Cartogràfica de Catalunya

S’autoritza el Govern per a ampliar o adaptar per via reglamentària la composició de la Comissió de Coordinació Cartogràfica de Catalunya d’acord amb els canvis que es puguin produir en l’organització territorial de Catalunya o en l’organització, l’estructura i la denominació dels departaments de la Generalitat.

Segona. Desplegament normatiu

S’autoritza el Govern i el conseller o consellera del Departament de Política Territorial i Obres Públiques perquè dictin les normes necessàries per a desplegar i executar aquesta llei.

Palau del Parlament, 20 de desembre de 2005

La secretària segona
El president del Parlament

Carme Carretero Romay
Ernest Benach i Pascual

